HUSSJEFENS BERETNING ÅRET 2019

Året ble sparket i gang av at vår eminente husrørlegger Ragnar Løken skiftet batterier i damegarderoben og byttet pakninger på toaletter i utleiedelen. Pakningene var fra 1994 så det var absolutt nødvendig.

Når det ble vår og Drammen River Cup Regatta skulle arrangeres ble det avholdt vårdugnad som fikk roklubbens lokaler og uteområdet til å fremstå i all sin prakt til innrykket av lokale og internasjonale stjerner.

Den store oppgaven dette året har vært å bytte ut kjøkkenet i utleiedelen. Her ble det lagt ned utrolig mange timer av en flott dugnadsgjeng, men Jan Paulsen fortjener en ekstra takk for en utrolig innsats.

Det fremstår nå som ett flott og praktisk kjøkken som kan være med oss i mange år fremover!

Parkeringsplassen har gjennom året blitt fikset med både etterfylling av grus og en dugnad der vi fikk ett helt lastebillass med grus som av en effektiv gjeng ble fordelt i løpet av 2 små timer. Tusen takk alle sammen!

I løpet av høsten ble det også gjort en dugnad med fokus på tak og takrenner for å få bort løv.

Vi har også fått i stand en avtale med NorgesCatering om bruk av bod på terrassen i utleiedelen. Roklubben kan bruke boden til venstre mens leier har sine saker i den høyre. Denne ble også ryddet og ordnet i høst.

Takvinduene er ennå ikke kommet opp da fokuset har vært på kjøkken i utleiedelen. Etter planen skal disse skiftes til våren når vinteren har sluppet taket for godt.

Vi har i løpet av året fått gjort mange viktige oppgaver/oppgraderinger og det er viktig å takke den eldre garde for jobben de gjør. For oss som stort sett er i roklubben på kveldstid kan de fort bli «usynlige» men uten deres innsats hadde vi nok ikke klart å holde huset i den stand vi har i dag.

Det må også fremheves at det er en flott gjeng med foreldre som bidrar på mange områder for å holde huset vårt i orden.

Takk til alle som har bidratt i året som har gått for å holde huset i orden!

Huskomiteen:

Leder Jan Erik Heltne

Drammen 31/1-2020